Afrikaans: Die Hoogste Hof van Appèl het in 'n uitspraak gedateer 23.11.07 in die saak van Bid Industrial Holdings v Strang (2007) SCA 144 (RSA) nou gerapporteer as 2008(3) SA355 (SCA) beslis dat die gemeenregtelike vereiste van arrestasie om jurisdiksie te vestig of te bevestig waar 'n incola eiser 'n vreemde peregrinus in die hof wil dagvaar, welke prosedure gemagtig word in Artikel 19(1)( c) van die Hoogggeregshofwet 59/1959, ongrondwetlik is. In wese het die hof so beslis omdat arrestasie 'n persoon se vryheid en veiligheid inperk (soos verskans in Artikel 12 van die Grondwet) sonder dat 'n geldige rede daarvoor bestaan. Die artikel evalueer die beslissing en beklemtoon die belang van die volledige historiese onstaans- en bestaansrede van 'n gemeenregtelike reël om behulpsaam te wees wanneer die grondwetlikheid daarvan beoordeel word. In hierdie geval is die historiese regverdiging van die reël deels te vinde in die ongelykmatige behandeling van vreemdelinge vis à vis burgers, en was die verdwyning van die reël in die lig van die Suid Afrikaanse grondwetlike bestel, eintlik voorspelbaar. Die artikel evalueer ook die metode wat gevolg is deur die Hoogste Hof van Appèl in sy uitleg van die beweerde ongrondwetlike bepalings van Artikel 19 ten einde dit in versoening met die Suid Afrikaanse Handves van Mensesregte uit te lê. Bepaalde aandag word gegee aan die kritiek teen die uitspraak, naamlik dat dit nagelaat het om die gebiedende bepalings van Artikel 172 van die Grondwet te volg. Die artikel kom tot die slotsom dat hierdie kritiek ongeregverdig is.